Reisebricht # 11   20 -21 /08/2007   Reise und erster Tag in Magnetic Island       Au euse 3. Dag in Mission Beach het glich chüel und rägnerisch agfange wie die Letschte. Drum simer denn no froh gsi, womer an dem Morge hän choene uschecke und und    is parat mache für die 2. Greyhound-Fahrt. Mr hän denn dr Vormittag-Bus Richtig Townsville gnoh. (Me mues die ame im Vorus bueche) Bim Istige hemer us de hindere Reihe plötzlich ghört:  He Anna und Reto wie geht's?" Und siehe da, es bekannts Gsicht  vom Grillobe us Cairns. Der Jens aus Deutschland. Und wies dr Zuefall het welle, ische er au unterwegs nach Magnetic Island und sogar in di glich Unterkunft (eini vo ganz vile uf dere Insle).   Während dr Fahrt isch denn aus Wätter endlich wider besser worde. Will das isch do scho e Usnahm dasses so chüel isch. Es het is ein verzellt, dass in de letschte Däg die cheltischte Temperature sit Messbeginn do in Queensland gmesse worde si. Normal müesstis jez öbe 25-27 Grad si. Aber wie  gseit, während dr Fahrt isches wider in die Richtig gange. Und bim Mittagsrascht in Cardwell isches denn scho wider super Wätter gsi. Mr hän denn au euses zMittag am Strand umsomeh gnosse. Öbbe rund 2h spöter simer denn in Townsville acho und vo dört us simer denn ufe moderni Fähre richtig Magnetic Island. Noch churzer Schiff- und Busfahrt hemer denn euses Backpacker-Ressort erreicht. Und dErwartige sin (ufgrund vom Pris und de Beschrieb) gross gsi. Was mr denn aber atroffe hän, isch überwältigend gsi!!  Euses Doppelzimmer zimmer isches chlises Hüsli direkt ufs Meer use.    D ie gsamti Insle isch unbeschriblich schön. Riesigi helli Stei und denn wider wissi Sandstränd. Sisch alles so schön naturbelasse und eigentlich immer menscheleer. (Aber das gsehndr jo alles uf de Föteli)   Und immer ghoert me das beruhigende Meerrusche und sBreche vo de Welle an de Felse. Vorem ischlofe und serschte wennme ufwacht..und denn die  Ussicht. Dr Hammer.   Uf jede Fall simer denn mitem Jens zämme go ichaufe und hän zämme zNacht kocht. In dr Chuchi isch e riese Adrang gsi, denn es het nur ei einzige Chochtopf gha..und dutzendi hungrigi Müler. Mr hän denn also öbbe e Halbstund hungrig uf dä Topf gwartet. (Das isch dr einzig Negativpunkt bis jez in däm Ressort). Sässe isch aber umsobesser gsi. Während em Ässe isch denn plötzlich es Opossum hinder eus uftaucht..es riese Spektakel..schnell schnell es Föteli!!  (findeds also im Fotialbum=) Das Ding isch öbbe Chatzegross" gsi..und plötzlich wie dr Blitz ufe Palme.   Spöter simer denn mit einige Dütsche no lang uf dr Terrasse am Strand ghockt und hän seint oder andere Bierli drunke.   Zum 21.: S'Verwache Hüt am Morge isch dr Hammer gsimr hän grad müese ufstoh und Föteli knipse (am Morge am halb 7ni). Mr hän denn aber bi Meeresrusche no prima chli chöne witerdöse. Hü isch au serschte mol so richtig super Wätter,  blaue Himmel und mr merke wie die Sunne do cha abebrenne! Jez gniesse mr Hüt eifach no chli das Ambiente. Morn wemer denn no go Kayak fahre und go Schnorchle (das isch do bi eusem Agebot inbegriffe) Mr hän dr Plausch, dass mr no bis am Do chöne do blibe   Also, dir ghöred Morn wider vo eus..   Sunnigi Grüess vo dr atemberaubende Magnetic Island..   cheers